b'\n_START_ARTICLE_\nChristian S\xc3\xb8rum\n_START_SECTION_\nKarriere\n_START_PARAGRAPH_\nTil og med sesongen 2015 spilte Sannarnes og S\xc3\xb8rum sammen. V\xc3\xa5ren 2016 spilte S\xc3\xb8rum sammen med Morten Kvamsdal. Duoen deltok blant annet i OL-kvalifisering i 2016, men klarte ikke \xc3\xa5 kvalifisere seg. Samme \xc3\xa5r kom de til \xc3\xa5ttedelsfinalen i EM, best av de norske lagene. _NEWLINE_Midtveis i sesongen 2016 ble S\xc3\xb8rum en del av det nye prosjektet BeachVolley Vikings. Her innledet han et samarbeid med Anders Mol. Mol og S\xc3\xb8rum ble europamestre i U22-klassen samme h\xc3\xb8st, i det som ble S\xc3\xb8rums andre gull i klassen. De overrasket ogs\xc3\xa5 ved \xc3\xa5 komme til kvartfinalene i den prestisjefulle Klagenfurt Major-turneringen. I juli 2017 gjorde S\xc3\xb8rum og Mol det p\xc3\xa5 nytt sterkt i en Major-turnering, denne gangen i Gstaad. Her endte duoen p\xc3\xa5 en niendeplass.\n_START_SECTION_\n2018\n_START_PARAGRAPH_\nI 2018-sesongen etablerte Mol og S\xc3\xb8rum seg for alvor i verdenseliten. I mai kom de p\xc3\xa5 andreplass i firestjernersturneringen i Itapema i Brasil. Deretter kom det definitive gjennombruddet, da de vant den femstjerners masterturneringen i Gstaad i midten av juli. Kun en uke senere kom duoens f\xc3\xb8rste mesterskapsmedalje p\xc3\xa5 seniorniv\xc3\xa5, da de gikk ubeseiret gjennom EM i Nederland og ble europamestre etter \xc3\xa5 ha sl\xc3\xa5tt latvierne J\xc4\x81nis \xc5\xa0m\xc4\x93di\xc5\x86\xc5\xa1 og Aleksandrs Samoilovs 2\xe2\x80\x930 i finalen.  I august 2018 vant laget sin tredje storturnering p\xc3\xa5 rad, da ogs\xc3\xa5 masterturneringen i Wien ble vunnet. S\xc3\xb8rum og Mol avsluttet 2017/18-sesongen med \xc3\xa5 sl\xc3\xa5 det polske paret Grzegorz Fija\xc5\x82ek og Micha\xc5\x82 Bryl i finalen i verdensserien, en tittel som var verdt 150\xc2\xa0000 USD i premiepenger.\n_START_SECTION_\n2019\n_START_PARAGRAPH_\nMol/S\xc3\xb8rum startet sesongen 2019 som toppseedet p\xc3\xa5 verdensrankingen etter de sterke prestasjonene i 2018. Sesongen 2019 tyvstartet i Las Vegas h\xc3\xb8sten 2018, og Mol/S\xc3\xb8rum fortsatte der de slapp, med gull. Til tross for at Mol slet med en kneskade i sesonginnledningen, kom paret til kvartfinalen b\xc3\xa5de i Haag og i Xiamen tidlig i kalender\xc3\xa5ret 2019.  I mai var Mol tilbake for fullt, og laget innledet en ny seiersrekke. I l\xc3\xb8pet av tre uker vant de tre verdensserieturneringer p\xc3\xa5 tre ulike kontinenter, da turneringene i Itapema, Jinjiang og Ostrava alle ble vunnet. I v\xc3\xa5rsesongens siste turnering ble det 2.plass i Warszawa, men laget ble likevel ansett som favoritter f\xc3\xb8r VM i Hamburg. Verdensmesterskapet endte med en bronsemedalje, etter tap mot hjemmelaget Thole/Wickler i semifinalen. Dette var Norges f\xc3\xb8rste VM-medalje siden Kjemperud/H\xc3\xb8idalen i 2001, og laget ga uttrykk for b\xc3\xa5de glede og stolthet over medaljen. Den f\xc3\xb8rste turneringen etter VM var den tradisjonsrike turneringen i Gstaad, hvor Mol/S\xc3\xb8rum forsvarte seieren fra 2018 og tok sin femte turneringsseier for sesongen. Turneringene i Tokyo og Wien ble deretter ogs\xc3\xa5 vunnet av det norske laget.'